Diari Oficial de la Generalitat Valenciana


Sumari del DOGV 9089, del 21-05-2021 (2021/5717)

DECRET 64/2021, del Consell, de 14 de maig, d'aprovació de les bases reguladores de concessió directa d'ajudes extraordinàries a les administracions locals valencianes en matèria de comerç i artesania per a pal·liar els efectes de la Covid-19.
---------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9089

Data del DOGV
:   21-05-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/5717


Data del document
:   14-05-2021

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Decret

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * ajuda pública

DECRET 64/2021, del Consell, de 14 de maig, d'aprovació de les bases reguladores de concessió directa d'ajudes extraordinàries a les administracions locals valencianes en matèria de comerç i artesania per a pal·liar els efectes de la Covid-19. [2021/5717]  
Mitjançant el Reial decret 926/2020, de 25 d'octubre, va ser declarat l'estat d'alarma per a contindre la propagació d'infeccions causades pel SARS-CoV-2, vista la tendència ascendent de casos i la dificultat de control de la pandèmia, estat d'alarma que va ser prorrogat pel Reial decret 956/2020, de 3 de novembre.  
El Reial decret 926/2020, de 25 d'octubre, ha ordenat mesures de diversa naturalesa per fer front a l'expansió del virus: mesures relatives a la limitació de la llibertat de circulació de les persones en horari nocturn, limitació de l'entrada i eixida del territori, limitació de la permanència de grups de persones en espais públics i privats, o limitació a la permanència en llocs de culte.  
El Decret 14/2020, de 25 d'octubre, del president de la Generalitat, va establir inicialment la limitació de la llibertat de circulació de les persones en horari nocturn, entre les 00.00 hores i les 06.00 hores en tot el territori de la Comunitat Valenciana, modificat posteriorment pel Decret 20/2020, de 18 de desembre, i pel Decret 1/2020, de 5 de gener, que estableixen mesures més restrictives quant a l'horari de circulació de les persones en horari nocturn, i fixen aquest horari entre les 22.00 hores i les 06.00 hores en tot el territori de la Comunitat Valenciana.  
  
Amb posterioritat a aquest decret, s'han anat succeint resolucions de la consellera de Sanitat Universal i Salut Pública per acordar noves mesures addicionals i excepcionals en l'àmbit de la Comunitat Valenciana a conseqüència de l'agreujament de la situació de crisi sanitària ocasionada per la Covid-19, com ara la Resolució de 5 de desembre de 2020 o la de 19 de gener de 2021, que han suposat un major nombre de limitacions i restriccions tant en els horaris comercials com en els aforaments en el comerç i en l'hostaleria, així com decrets del president de la Generalitat dirigits a regular la limitació de la permanència de grups de persones en espais públics i privats, i de limitació de la mobilitat; decrets 5/2021, de 12 de febrer, 7/2021, de 25 de febrer i 8/2021, d'11 de març, pels quals es determinen les mesures de limitació de la permanència de grups de persones en espais públics i privats i de limitació de la mobilitat, per al període comprés entre el 15 de març i el 12 d'abril de 2021.  
  
Mitjançant la Resolució d'11 de març de 2021, de la consellera de Sanitat Universal i Salut Pública, per la qual es modifica la Resolució de 5 de desembre de 2020, de la consellera de Sanitat Universal i Salut Pública, s'acorden noves mesures addicionals a la Comunitat Valenciana, a conseqüència de la situació de crisi sanitària ocasionada per la Covid-19, que amplien l'horari d'obertura dels comerços o l'aforament en aquests i en l'hostaleria.  
L'impacte de les mesures excepcionals adoptades des de l'inici de la declaració de la pandèmia de la Covid-19 per l'Organització Mundial de la Salut l'11 de març de 2020 i de la declaració dels estats d'alarma suposen la limitació de l'activitat econòmica de tots els sectors econòmics i, especialment, d'aquells més vulnerables.  
Per tant, i en vista de la regulació assenyalada i de les restriccions aplicades en aquests últims mesos, es fa necessari donar una resposta urgent per part de les administracions públiques, per a donar suport a totes aquelles activitats que han patit una disminució en els ingressos com a conseqüència de les restriccions implementades per a contenir l'expansió de la pandèmia de la Covid-19. Per això les mesures de suport de caràcter extraordinari han d'abordar de manera immediata actuacions per a intentar pal·liar els efectes negatius i ajudar els col·lectius més afectats, així com les entitats locals valencianes en les actuacions que realitzen diàriament per a garantir la seguretat i salut de tots els seus conciutadans, la reactivació de l'activitat econòmica en els seus municipis i la promoció del comerç al detall local i de l'artesania.  
  
Aquest decret respon a la necessitat de continuar donant suport a les corporacions municipals de la Comunitat Valenciana, tenint en compte el paper que exerceixen els municipis com a administració més pròxima i, per tant, coneixedora del seu teixit productiu, per la qual cosa resulta necessari col·laborar amb els municipis de la Comunitat Valenciana per a fer front a la situació econòmica derivada de la crisi sanitària conseqüència de la pandèmia de la Covid-19.  
Després de la convocatòria d'ajudes a les entitats locals, realitzada amb el Decret 157/2020, de 16 d'octubre, del Consell, d'aprovació de les bases reguladores de concessió directa d'ajudes urgents a les administracions locals valencianes en matèria de comerç i artesania per la Covid-19, s'ha considerat convenient i oportú continuar donant suport a les entitats locals valencianes, que al seu torn donen suport al comerç i l'artesania locals, i, sobretot, tractar de fomentar i incentivar el consum en el comerç local mitjançant qualsevol tipus d'incentiu que coadjuve a la recuperació econòmica d'un dels sectors més afectats per la paralització de l'economia, com són el sector del comerç al detall i l'artesania.  
  
Així mateix, se segueixen incloent com a activitats subvencionables les mesures de suport als mercats municipals i de venda no sedentària, les accions d'impuls a la digitalització del comerç i el suport a les mesures de promoció del comerç al detall local mitjançant la concessió d'ajudes per part de les entitats locals, tant a les pimes comercials i artesanes com a les associacions que representen els seus interessos.  
  
Cal advertir que en determinats casos, les convocatòries d'ajudes al teixit empresarial local incloïen les empreses comercials i artesanes, però també moltes altres, de manera que el decret limita el seu suport a aquelles, per ser la matèria corresponent al programa pressupostari 761.10, «Ordenació i promoció comercial i artesana».  
En el cas de les poblacions de més de 30.000 habitants, per tal de promocionar i fomentar el consum en el comerç local, i tractar d'accelerar la recuperació econòmica en aquests municipis, que disposen d'un major nombre de comerços en el seu territori, s'ha restringit el tipus d'ajudes a les quals podran accedir, considerant únicament com a susceptibles de suport les accions de foment del consum en el comerç local, els denominats bons de comerç, que poden consistir en diferents tipus d'incentius econòmics.  
Les ajudes convocades per les entitats locals pels ajuntaments de la Comunitat Valenciana acrediten raons d'interès públic, social, econòmic o humanitari. La diversitat de convocatòries proposades, malgrat basar-se totes en raons d'interés públic, social, econòmic o humanitari, queda justificada pel nombre de municipis convocants d'ajudes, que han adaptat les bases a la tipologia de les empreses del seu respectiu municipi.  
  
Aquesta diversitat de solucions i propostes de les ajudes convocades per cada ajuntament es justifica perquè la proximitat de l'administració convocant de les ajudes permet conéixer la realitat local i donar-li una solució ajustada a aquesta, i aqueixa proximitat ha permés donar una resposta més àgil, que encaixa en el capítol II del títol VI de la Llei 3/2011, de 23 de març, de la Generalitat, de comerç de la Comunitat Valenciana (descentralització administrativa i funcional), que garanteix als ens locals el dret a intervindre en la planificació comercial del seu territori, d'acord amb els principis de descentralització i màxima proximitat de gestió administrativa a la ciutadania, mitjançant la posada en marxa de mecanismes i actuacions que impulsen la modernització i ordenació del comerç local i contribuïsquen a millorar la qualitat dels serveis.  
En aplicació del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les ajudes regulades en aquest decret no estan subjectes a l'article 107.1 del Tractat de Funcionament de la Unió Europea, atés que no suposen l'exercici d'una activitat econòmica en el sentit d'oferta de béns i serveis destinada a la consecució d'un benefici, ni suposen un avantatge econòmic a favor d'entitats que puguen falsejar la competència en els intercanvis comercials entre els estats membres.  
Per tot el que s'ha exposat, i d'acord amb l'article 168.1.C, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en virtut del que disposa l'article 28.c, de la Llei 5/1983, de 30 de desembre, de la Generalitat, del Consell, i a proposta del conseller d'Economia Sostenible, Sectors Productius, Comerç i Treball, prèvia deliberació del Consell, en la reunió de 14 de maig de 2021,  
  
  
DECRETE  
  
Article 1. Objecte i àmbit  
L'objecte d'aquest decret és aprovar les bases que regulen la concessió directa d'ajudes extraordinàries a les entitats locals valencianes, per a incentivar accions promocionals al consum en el comerç local, per a les despeses corrents relacionades amb l'activitat comercial i artesana derivades de la crisi de la Covid-19, les ajudes a establiments comercials i artesans i associacions professionals comercials i artesanes, així com les despeses corrents relacionades amb l'activitat de mercats municipals i mercats de venda no sedentària.  
  
Article 2. Tipus d'ajudes  
1. Es consideraran subvencionables les següents despeses corrents realitzades per les beneficiàries de l'article 5.1, de menys de 30.000 habitants, d'acord amb les dades de l'últim cens aprovat per l'Institut Nacional d'Estadística (INE), en la data de publicació d'aquest decret:  
  
a) Despeses en productes i serveis de mesures de protecció, prevenció i higiene necessàries per a garantir la seguretat del personal propi, de les persones comerciants i empleades, i del públic en general, en mercats municipals, mercats de venda no sedentària i altres espais en què es desenvolupa activitat comercial, excloent-ne la realització d'altres activitats per part de les entitats locals.  
b) Despeses necessàries per a la posada en marxa de serveis logístics de proximitat com és el repartiment a domicili, tant en material i programari informàtic, com en lloguer de vehicles o contractació de personal. Igualment, serà subvencionable la contractació d'empreses de distribució per a la realització d'aquest servei.  
c) Despeses destinades a l'impuls de la digitalització del comerç i la implantació i l'accés a plataformes de venda en línia dels comerços i les empreses artesanes del municipi.  
d) Despeses destinades a permetre l'obertura al públic dels mercats municipals o dels mercats de venda no sedentària, com ara publicitat, retolació, senyalització, megafonia, vigilància, seguretat, neteja i altres directament relacionades amb aquesta activitat.  
  
e) El suport mitjançant subvencions a les empreses comercials i artesanes de la localitat o àmbit territorial corresponent de:  
- Les despeses corrents relacionades amb la Covid-19, en productes i serveis de mesures de protecció, prevenció i higiene necessàries per a garantir la seguretat del personal en els establiments comercials.  
  
- Les despeses corrents necessàries per a la posada en marxa de serveis logístics de proximitat com és el repartiment a domicili o l'impuls de la digitalització del comerç, i la implantació i accés a plataformes de venda en línia.  
- Les despeses corrents relacionades amb l'activitat comercial, com ara lloguers de locals, assegurances, subministraments i altres directament relacionades amb aquesta activitat.  
f) El suport mitjançant subvencions a les associacions empresarials comercials o artesanes de la localitat o àmbit territorial corresponent, a la posada en marxa de serveis logístics de proximitat com és el repartiment a domicili o l'impuls de la digitalització del comerç, la implantació i accés a plataformes de venda en línia, així com les accions de foment del consum en comerç local.  
g) El suport mitjançant subvencions de foment del consum en el comerç local (bons de comerç).  
2. Les entitats locals de més de 30.000 habitants, d'acord amb les dades de l'últim cens aprovat per l'Institut Nacional d'Estadística (INE), en la data de publicació d'aquest decret, només podran accedir a les ajudes regulades en la lletra g) de l'apartat 1 d'aquest article.  
  
3. No es consideraran susceptibles de suport les ajudes concedides per les entitats locals, destinades a compensar la reducció d'ingressos de les empreses beneficiàries de les ajudes, sinó aquelles destinades a subvencionar les despeses corrents realitzades per aquestes pimes comercials o artesanes.  
4. Únicament seran subvencionables les despeses externes realitzades per les entitats locals i no aquelles que hagen sigut realitzades amb mitjans propis de l'administració local sol·licitant.  
5. Es consideraran susceptibles de suport les actuacions realitzades des de l'1 de gener de 2021 fins a la data de finalització del termini de presentació de sol·licituds.  
  
Article 3. Procediment de concessió i justificació  
Aquestes subvencions es concediran de manera directa, en aplicació dels articles 22.2.c i 28, apartats 2 i 3, de la Llei 38/2003, de 17 de novembre, general de subvencions, i l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, per concórrer raons d'interès públic, econòmic i social. En concret, el caràcter singular d'aquestes subvencions deriva de la naturalesa excepcional, única i imprevisible dels esdeveniments que la motiven: la necessitat de donar un suport urgent a la resposta de les administracions locals valencianes en suport al sector comercial i artesà a causa de la crisi sanitària i econòmica de la Covid-19.  
  
Article 4. Finançament  
1. La dotació d'aquestes ajudes puja a un import global màxim estimat de 5.000.000,00 ?, amb càrrec a la línia habilitada a aquest efecte, dins del programa pressupostari 761.10, «Ordenació i promoció comercial i artesana», sense perjudici de la seua possible ampliació que puga donar lloc a una generació, ampliació o incorporació de crèdit.  
2. Per a donar cobertura a les obligacions econòmiques derivades d'aquest decret es tramitarà, d'acord amb el que disposa l'article 168.1.C de la Llei 1/2015, el corresponent expedient de modificació pressupostària.  
  
Article 5. Persones beneficiàries i requisits  
1. Podran ser beneficiàries de les ajudes únicament les entitats locals valencianes següents: ajuntaments, mancomunitats i entitats locals menors.  
2. Les beneficiàries hauran de complir els requisits següents:  
a) Realitzar l'actuació a la Comunitat Valenciana.  
b) No estar sotmesa a les prohibicions per a obtenir la condició de beneficiària establides en els apartats 2 i 3 de l'article 13 de la Llei 38/2003 i no haver sigut sancionada per resolució administrativa ferma, de conformitat amb el que estableix el títol VI de la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana.  
c) No ser deutora de la Generalitat a causa del reintegrament de subvencions.  
3. En el cas del suport a les subvencions previstes en l'article 2.1, lletra e), quan les convocatòries d'ajudes realitzades per les entitats locals vagen dirigides a empreses municipals de diferents sectors econòmics, només es consideraran susceptibles de suport aquelles concedides a empreses de caràcter comercial o artesà, i en concret quan les beneficiàries siguen persones físiques, i les societats mercantils i assimilades descrites com a pimes o micropimes, segons es determinen en cada tipus d'ajuda d'entre les següents, i que:  
a) Exercisquen l'activitat comercial a la Comunitat Valenciana, exclusivament en alguna de les activitats següents:  
- CNAE (Reial decret 475/2007, de 13 d'abril, CNAE-2009): secció G, divisió 47, excepte els grups i les classes 4726, 473, 4773, 478 i 479.  
  
- IAE (Reial Decret llei 1175/1991, de 28 de setembre): secció primera divisió 6, agrupacions:  
- Agrupació 64, excepte 646 i l'epígraf 647.5.  
- Agrupació 65, excepte l'epígraf 652.1 i els grups 654 i 655.  
b) Sent-ne micropimes, exercisquen l'activitat comercial a la Comunitat Valenciana en el grup 478 del CNAE o en el grup 663 de l'IAE.  
c) Estiguen en possessió del document de qualificació artesana (DQA) actualitzat degudament i expedit per la Generalitat o document equivalent emés per una administració pública que acredite la seua condició artesana.  
  
Article 6. Import de les ajudes  
Les ajudes dirigides a les beneficiàries de l'article 5.1, regulades en l'article 2.1 i 2.2, subvencionaran amb el 50 % les despeses realitzades per les entitats locals en les actuacions subvencionables, fins a un màxim de subvenció de 150.000,00 ?.  
  
Article 7. Forma i termini de presentació de les sol·licituds  
1. Es presentarà una sol·licitud telemàtica, a través del procediment habilitat a l'efecte, a través de la seu electrònica de la Generalitat (http://sede.gva.es), accedint a la GUIA PROP, «Tràmits i serveis». La presentació de les sol·licituds serà únicament telemàtica en el tràmit establit a aquest efecte; qualsevol sol·licitud presentada seguint un procediment diferent del descrit ací, serà inadmesa.  
2. Per a la tramitació telemàtica, s'haurà de disposar de signatura electrònica avançada, amb un certificat admés per la seu electrònica de la Generalitat (https://sede.gva.es).  
3. El termini per a la presentació de sol·licituds s'iniciarà el dia 24 de maig i finalitzarà el 15 de setembre de 2021.  
  
Article 8. Documentació que ha d'acompanyar la sol·licitud  
Juntament amb la sol·licitud, s'haurà d'aportar la documentació següent:  
a) Declaració responsable relativa als requisits exigits. En aquesta declaració s'inclourà expressament que les beneficiàries de les ajudes municipals, si escau, compleixen els requisits de l'article 5.3.  
b) Model de domiciliació bancària.  
c) Justificació de les despeses realitzades, mitjançant la presentació del compte justificatiu amb els corresponents certificats de pagament expedits per la persona interventora o secretària de la corporació, en els quals es detallen les actuacions realitzades, basades en la subvenció, amb indicació de cadascuna de les despeses incorregudes (amb identificació de la perceptora i el document, l'import, la data d'emissió i la data de pagament), en què es manifeste expressament que s'ha complit l'objecte de la subvenció. En cap cas se subvencionaran les nòmines del personal propi de les entitats locals.  
d) Certificat de la persona responsable de la tresoreria o de la intervenció que l'IVA satisfet per l'entitat local no té caràcter compensable o recuperable, si escau.  
e) Acreditació mitjançant declaració responsable detallada de la beneficiària, import, procedència i aplicació dels fons propis i d'altres subvencions i ingressos amb els quals, a més de la subvenció, hagen sigut finançades les actuacions.  
f) Quan l'import de la despesa subvencionable abaste o supere la quantia de 15.000,00 - quan es tracte de subministrament o de serveis, amb IVA exclòs, la beneficiària haurà d'aportar un certificat expedit per la persona interventora o secretària de la corporació que acredite el compliment de la normativa que li siga aplicable en matèria de contractació pública.  
g) Certificat que acredite estar al corrent en el compliment de l'obligació de rendició dels seus comptes anuals davant la Sindicatura de Comptes, de conformitat amb la normativa aplicable, emesa per la Sindicatura de Comptes o la conselleria competent, tal com indica l'article 68 de la Llei 7/2014, de 22 de desembre, de mesures fiscals, de gestió administrativa i financera, i d'organització de la Generalitat, i l'Acord de 21 de maig de 2015, del Consell de la Sindicatura de Comptes, publicat el 15 de juny de 2015 en el DOGV.  
h) Certificat de l'acord adoptat per l'òrgan competent, en el qual s'expresse la voluntat de sol·licitar la subvenció.  
i) Declaració responsable de la beneficiària de no ser subjecte deutor de la Generalitat per resolució de procedència de reintegrament de subvencions.  
  
Article 9. Instrucció  
1. La instrucció del procediment correspondrà als serveis territorials competents en matèria de comerç, artesania i consum.  
2. Examinades les sol·licituds, l'òrgan instructor emetrà un informe o farà constar que es compleixen els requisits necessaris per a la concessió de les ajudes i formularà la proposta de concessió per a l'òrgan competent per a resoldre.  
3. El criteri per a la concessió de la subvenció, fins a esgotar el crèdit disponible, serà el del moment de la presentació de la sol·licitud. A aquest efecte, no es considerarà presentada la sol·licitud fins que s'aporte tota la documentació requerida.  
4. El procediment es podrà resoldre de manera parcial, a mesura que les sol·licitants presenten la totalitat de la documentació exigida.  
5. La justificació de les despeses efectuades i efectivament pagades s'haurà de presentar juntament amb la sol·licitud.  
  
Article 10. Pla de control  
Es durà a terme el control de la realització de les activitats subvencionades mitjançant la comprovació i el control material de la documentació administrativa i de caràcter econòmic justificativa de l'import concedit i de la resta de la documentació aportada. El control administratiu es realitzarà sobre el 100 % del total del pagament que es propose.  
  
Article 11. Resolució i recursos  
  
1. La competència per a resoldre sobre les sol·licituds presentades correspon a la persona titular de la Conselleria d'Economia Sostenible, Sectors Productius, Comerç i Treball o òrgan en el qual delegue.  
  
2. La resolució de concessió determinarà la quantia concedida i incorporarà, si escau, les condicions, obligacions i determinacions accessòries a què haja d'ajustar-se la beneficiària.  
3. El termini per a resoldre i notificar la resolució procedent serà de tres mesos des de la data de finalització del termini establit per a la presentació de sol·licituds. Transcorregut aquest termini sense que s'haja dictat i notificat una resolució expressa, es produirà el silenci administratiu i la sol·licitud podrà entendre's desestimada.  
4. La resolució posarà fi a la via administrativa i contra aquesta podrà interposar-se un recurs potestatiu de reposició davant el mateix òrgan en el termini d'un mes a partir de l'endemà de la notificació, d'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o un recurs contenciós administratiu en el termini de dos mesos davant la jurisdicció contenciosa administrativa, de conformitat amb els articles 10.1.a i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Article 12. Justificació i forma de pagament  
La liquidació i el pagament de les ajudes s'efectuarà una vegada justificat el compliment dels requisits amb la documentació presentada juntament amb la sol·licitud. L'import de l'ajuda es lliurarà d'una sola vegada després que es dicte la resolució de concessió.  
  
Article 13. Obligacions de la beneficiària  
A més del que es disposa en l'article 14 de la Llei general de subvencions, són obligacions de les beneficiàries:  
a) Facilitar totes les dades i la informació, en qüestions relacionades amb les subvencions concedides, que li siguen requerides.  
b) Comunicar l'obtenció d'altres subvencions o ajudes per a la mateixa finalitat, així com qualsevol incidència o variació que es produïsca en relació amb la subvenció concedida.  
c) Complir les obligacions de transparència establides en la legislació bàsica, de conformitat amb el que es disposa en la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
d) Sotmetre's a les actuacions de comprovació, seguiment i inspecció que la Direcció General de Comerç, Artesania i Consum considere necessàries, així com al control financer previst en els articles 113 i següents de la Llei 1/2015 i en els articles 44 i següents de la Llei 38/2003, així com les que puguen dur a terme la Generalitat i altres òrgans de control.  
  
Article 14. Minoració i reintegrament  
1. Donarà lloc a l'obligació de reintegrar, totalment o parcialment, les quantitats percebudes, així com l'exigència de l'interès de demora des de la data del pagament de la subvenció, fins que s'acorde la procedència del reintegrament d'aquesta en els casos previstos en l'article 37 de la Llei 38/2003. El procediment de reintegrament de les quantitats indegudament percebudes s'haurà d'ajustar a les previsions que conté l'article 172 de la Llei 1/2015.  
2. El que es disposa en l'apartat anterior serà aplicable sense perjudici de la possible qualificació dels fets com a infracció administrativa i incoació del procediment sancionador, d'acord amb els articles 52 i següents de la Llei 38/2003, i els articles 173 i següents de la Llei 1/2015.  
3. Comportarà la pèrdua del dret de cobrament de la subvenció i reintegrament d'aquesta, la comprovació que la subvenció siga destinada a la realització d'una activitat o al compliment d'una finalitat prohibida en el títol VI de la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana.  
  
Article 15. Compatibilitat de les ajudes  
Aquestes subvencions seran compatibles amb la percepció d'altres subvencions, ajudes, ingressos o recursos per a la mateixa finalitat, procedents de qualssevol administracions o entitats públiques o privades, nacionals, de la Unió Europea o d'organismes internacionals, tenint en compte que l'import total de les subvencions rebudes en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada. En aquest cas, serà procedent el reintegrament de l'excés.  
  
  
Article 16. Incidències  
La persona titular de la Direcció General de Comerç, Artesania i Consum tindrà la competència per a resoldre les incidències de qualsevol naturalesa que es produïsquen després de la concessió de les ajudes.  
  
  
Article 17. Tractament de dades de caràcter personal  
La participació en aquesta convocatòria comportarà el tractament de dades de caràcter personal de les persones sol·licitants per part de la Conselleria d'Economia Sostenible, Sectors Productius, Comerç i Treball. Així mateix, se l'informa de:  
1. Identitat del responsable del tractament: la Conselleria d'Economia Sostenible, Sectors Productius, Comerç i Treball.  
2. Finalitat del tractament i tractament o tractaments afectats: atendre la sol·licitud presentada d'acord amb el que s'estableix en la convocatòria, en les bases reguladores, en la Llei 38/2003, de 17 de novembre, general de subvencions, i en la seua normativa de desenvolupament, i supletòriament en la Llei 39/2015, d'1 d'octubre, del procediment administratiu comú de les administracions públiques (vegeu el Registre de les Activitats del Tractament).  
3. Origen de les dades.  
Les dades personals recollides procedeixen de les sol·licituds presentades per la persona interessada o el seu representant.  
4. Registre d'Activitats de Tractament:  
http://www.indi.gva.es/documents/069349296/802297385/RATGEN004\_va.pdf  
5. Drets de les persones sol·licitants.  
a) Drets de les persones interessades.  
Les persones interessades tenen dret a sol·licitar l'accés a les seues dades personals, la rectificació o supressió d'aquestes, la limitació del seu tractament, o a oposar-se a aquest. Per a exercitar els drets, haurà de presentar un escrit davant la Sotssecretaria de la Conselleria d'Economia Sostenible, Sectors Productius, Comerç i Treball. Haurà d'especificar quin d'aquests drets sol·licita que siga satisfet i, si no autoritza l'obtenció de dades d'identitat del sol·licitant o, si escau, del representant legal, haurà d'aportar la corresponent documentació acreditativa de la identitat i representació. També podrà exercitar els seus drets de manera telemàtica a través de l'enllaç següent:  
https://www.gva.es/va/proc19970  
b) Reclamació davant l'Agència Espanyola de Protecció de Dades.  
Si les persones interessades entenen que s'han vist perjudicades pel tractament de les seues dades o en l'exercici dels seus drets, poden presentar una reclamació davant l'Agència Espanyola de Protecció de Dades a través de la seu electrònica accessible a través de la pàgina web https://www.aepd.es/  
6. Delegat/delegada de protecció de dades.  
En tot cas, les persones sol·licitants podran contactar amb el delegat o delegada de protecció de dades de la Generalitat a través de:  
Adreça electrònica: mos@nzg.dx  
Adreça postal: passeig de l'Albereda, 16 € 46040 València.  
7. Més informació de protecció de dades.  
https://www.gva.es/downloads/publicados/PR/TEXTO\_INFORMACION\_ADICIONAL\_V.pdf  
  
Article 18. Verificació de dades  
D'acord amb el que s'estableix en la disposició addicional huitena de la Llei orgànica 3/2018, de 5 de desembre, de protecció de dades personals i garantia dels drets digitals, i en l'article 4 de la Llei 40/2015, d'1 d'octubre, de règim jurídic del sector públic, l'òrgan gestor podrà verificar aquelles dades manifestades per les persones interessades amb la finalitat de comprovar-ne l'exactitud.  
La potestat de verificació inclou verificar la identitat de la persona sol·licitant o, si escau, del seu representant legal, i consultar les dades següents que consten en la Base de Dades Nacional de Subvencions (BDNS): les subvencions i ajudes que li han sigut concedides, incloses aquelles a les quals se'ls aplica la regla de minimis, i que la persona sol·licitant no està inhabilitada per a percebre subvencions.  
  
Article 19. Normativa aplicable  
Aquestes ajudes tenen la consideració de subvencions públiques i es regeixen per la Llei 38/2003, de 17 de novembre, general de subvencions, pel Reial decret 887/2006, de 21 de juliol, pel qual s'aprova el seu reglament, i tota altra normativa concordant, i per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Article 20. Habilitació  
S'habilita la persona titular de la Direcció General de Comerç, Artesania i Consum per a dictar les instruccions i adoptar les mesures que considere oportunes per a l'aplicació i execució d'aquest decret.  
  
Article 21. Subsidiarietat  
Respecte a aquelles definicions no contingudes en aquest decret, s'aplicarà de manera subsidiària l'Ordre 22/2018, de 22 de novembre, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores per a la concessió de subvencions en matèria de comerç, consum i artesania.  
  
  
Article 22. Efectes  
Aquest decret produirà efectes des de l'endemà de la publicació en el Diari Oficial de la Generalitat Valenciana.  
  
Article 23. Recursos  
Contra aquest decret, que posa fi a la via administrativa, es podrà interposar potestativament un recurs de reposició davant l'òrgan que ha dictat l'acte, en el termini d'un mes des de la publicació en el Diari Oficial de la Generalitat Valenciana, d'acord amb el que disposen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de publicar-se en el Diari Oficial de la Generalitat Valenciana. Tot això, de conformitat amb el que disposen els articles 10, 44 i 46 de l'esmentada Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que es considere oportuna.  
  
  
València, 14 de maig de 2021  
  
El president de la Generalitat  
XIMO PUIG I FERRER,  
  
El conseller d'Economia Sostenible,  
Sectors Productius, Comerç i Treball,  
RAFAEL CLIMENT GONZÁLEZ